Rydych chi yma:	Awdurdod y Parc / Newyddion a'r Cyfryngau / Newyddion Diweddaraf / Datganiadau i'r Wasg 2018 / / Dyfodol Disglair i'r Afon Eden
Rhed yr Afon Eden o Lyn Trawsfynydd i lawr i Ganllwyd gan redeg yn gyfochrog â'r A470 drwy dir corsiog a choediog. Er ei fod yn ymddangos yn ardal anial, mae cyfran fawr ohoni wedi ei dynodi yn ardal gadwraeth arbennig oherwydd ei phwysigrwydd ecolegol.
Un o nodweddion pwysicaf yr ardal yw presenoldeb y misglod perlau dŵr croyw (y Margaritadera margaritifera), sy'n hynod o bwysig yn yr afon oherwydd eu nodweddion hidlo sydd yn ei dro yn gwella ansawdd dŵr yr afon. Ond mae nifer y misglod arbennig hyn wedi dirywio dros y blynyddoedd diwethaf sy'n arwydd fod rheolaeth o ddalgylch yr afon yn anghynaladwy. Mae'r ardal hefyd yn nodedig am Lyriad-y-dŵr arnofiol (Luronium natans) sy'n blanhigyn dŵr prin, yn ogystal ag eogiaid, dyfrgwn a chynefinoedd cyfoethog y gyforgors
Yn ogystal â diogelu'r nodweddion prin hyn, mae manteision eraill i Gynllun Afon Eden:
Bydd hen derfynau traddodiadol megis waliau a gwrychoedd ar y ffermydd sy'n rhan o'r cynllun yn cael eu gwella, gan ddarparu buddiannau amaethyddol i'r ffermwyr yn ogystal â gwella'r amgylchedd naturiol o fewn y dalgylch;
Bydd cyfleoedd yn codi hefyd am waith cymunedol amrywiol gan gynnwys cyfleoedd hyfforddi i'r ffermwyr lleol megis prosesu coed tân, a hyfforddi pobl ifanc yr ardal, a thros gyfnod y cynllun, bydd cyfle hefyd i hyd at dri myfyriwr gael lleoliad gwaith gyda thâl gyda Gwasanaeth Cadwraeth, Coedwigaeth ac Amaeth yr Awdurdod;
Drwy'r cynllun hefyd bydd mynedfeydd yn cael eu gwella, sy'n cynnwys codi pontydd bychain mewn ambell i le ac un bont briffordd newydd, gwella llwybrau cerdded a gwneir ymchwil pellach i'r posibilrwydd o gael llwybr beics o Goed y Brenin i Drawsfynydd
Yn ogystal â hyn wrth gwrs, bydd amryw o goedlannau conwydd bychain yn cael eu hadfer a'u dychwelyd i goedlannau cynhenid, gan sicrhau dyfodol mwy cynaliadwy i'r Afon Eden, sef prif bwrpas y cynllun.
Wrth ddiolch i Lywodraeth Cymru am eu cyfraniad, dywedodd Rheolwr y Cynllun, Gethin Davies,
"Rydym yn hynod o ddiolchgar i Lywodraeth Cymru, drwy ei Gynllun Rheoli Cynaliadwy am ei haelioni yn cyfrannu dros £830 mil at gynllun fydd yn helpu i sicrhau dyfodol llewyrchus i ddalgylch yr Afon Eden. Drwy gydweithio â chymuned leol ardal Trawsfynydd, gallwn gryfhau ecosystem bwysig, gan wella amodau amaethyddol yr ardal ynghyd â darparu cyfleoedd addysgol o bob math i drigolion lleol. Mae sicrhau afonydd glanach yn fuddiol i bawb, ac mae'r Awdurdod yn hynod o falch o fod yn arwain cynllun mor bwysig."
Bydd y cynllun yn rhedeg tan fis Medi 2020.
1. Cyllidwyd y prosiect hwn drwy Cymunedau Gwledig Llywodraeth Cymru - Rhaglen Datblygu Gwledig Cymru 2014-2020, a ariennir gan Lywodraeth Cymru a'r Gronfa Amaethyddol Ewrop ar gyfer Datblygu Gwledig.
2. Ceir mwy o fanylion am ddynodiad yr Afon Eden fel Ardal Gadwraeth Arbennig yma.
3. Am fwy o fanylion, cysylltwch â Gwen Aeron Edwards, Swyddog Cyfathrebu – Cynllunio a Rheoli Tir ar 01766 772 238 neu ebostiwch gwen.aeron@eryri.llyw.cymru